Saksamaal Leipzigis peetavatel vehklemise maailmameistrivõistlustel võitis Nikolai Novosjolov meeste epees hõbemedali. Finaalis tuli kahekordsel maailmameistril Novosjolovil tunnistada 2011.a. maailmameistri itaallase Paolo Pizzo 15:13 paremust.
Põhiturniiri avaringis alistas Novosjolov prantslase Ronan Gustini 15:6, seejärel Senegali vehkleja Alexandre Bouzaidi 15:13, kaheksandikfinaalis venetsueelalase Ruben Limardo-Gasconi 15:8 ning veerandfinaalis ülitasavägises heitluses prantslase Daniel Jerenti napilt 15:14.
Veerandfinaalis jäi Novosjolov sarnaselt juunikuus peetud Tbilisi EMi veerandfinaaliga Jerenti vastu matši lõpus kaotusseisu. Ka sel korral suutis lõpus kindlam olla Novosjolov, tehes 12:14 kaotusseisust kolm vastuseta torget. Poolfinaalis oli Novosjolov parem ungarlasest Andras Redlist 15:10.
Finaalis jäi Novosjolov taha 7:11, kuid suutis seejärel 13:12 juhtima minna. Paraku tegi Pizzo siis kolm torget järjest ja tuli teistkordselt maailmameistriks. Novosjolovi jaoks oli tegemist viienda individuaalse tiitlivõistluste medaliga. Täna võidetud hõbedale on tal lisaks ette näidata kaks MM-kulda, üks EM-hõbe ja üks EM-pronks.
Sten Priinits võitis 64 parema seas ungarlast Peter Somfaid 15:11, kuid kaotas siis itaallasele Marco Ficherale 8:15. Priinits sai kokkuvõttes 24. koha. Teistest eestlastest oli Jüri Salm 66. ja Peeter Turnau 116. Kokku osales 210 vehklejat.